CELEX: C2007/283/66
Language: da
Date: 2007-11-24 00:00:00
Title: Sag T-372/07: Sag anlagt den 24. september 2007 — Dimos Kerateas mod Kommissionen

24.11.2007   
            
            
               DA
            
            
               Den Europæiske Unions Tidende
            
            
               C 283/36
            
         Sag anlagt den 24. september 2007 — Dimos Kerateas mod Kommissionen
   (Sag T-372/07)
   (2007/C 283/66)
   Processprog: græsk
   Parter
   
      Sagsøger: Dimos Kerateas (Attica, Grækenland) (ved advokaterne A. Papakonstantinou og M. Chaïdarlis)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning K(2004) 5611 af 22. december 2004 om tildeling af støtte fra Samhørighedsfonden til »Projektet for håndtering af fast affald i det første forvaltningsdistrikt i det sydøstlige Attica og den anden forvaltningsenhed i Trizinia, 1. Deponering af affald i det integrerede anlæg for håndtering af affald på det såkaldte anlæg« Vragoni, Keratea — Lavreotiki», i det sydøstlige Attica, 2. Foreløbigt deponeringsanlæg i det andet forvaltningsdistrikt i Trizinia«.
            
         
               —
            
            
               Om fornødent anordnes en kontrol på stedet i det pågældende område og der indhentes uafhængig teknisk ekspertise til støtte for sagsøgerens argumenter.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   For så vidt angår sagsøgerens søgsmålsinteresse ved anlæg af et annullationssøgsmål i henhold til artikel 230 EF, har sagsøgeren anført, at den anfægtede beslutning, som vedrører oprettelse af et affaldsdeponeringsanlæg på et område, som omfattes af kommunen Keratea, berører sagsøgeren direkte og individuelt, for så vidt sagsøgeren er et offentligt organ, som varetager beskyttelsen af folkesundheden og miljøet i det område, hvor det støttede projekt er beliggende.
   Sagsøgeren gør gældende, at den anfægtede beslutning — hvis indhold kommunen hævder at være blevet gjort bekendt med den 13. august 2007 — tilsidesætter en række bestemmelser i primær fællesskabsret vedrørende sundheds- og miljøbeskyttelsen samt bestemmelser i sekundær fællesskabsret, som indeholder gennemførelsesbestemmelser hertil.
   Sagsøgeren gør navnlig gældende, at finansieringen af projektet strider mod formålet om at bevare, beskytte og forbedre miljøet, beskyttelsen af folkesundheden og en fornuftig og rimelig udnyttelse af naturressourcerne. Sagsøgeren gør ligeledes gældende, at Kommissionens beslutning først og fremmest tilsidesætter artikel 3, 4 og 6 i direktiv 75/442 (1) og artikel 3 og 4 i direktiv 91/156 (2), som fastsætter særlige forpligtelser med hensyn til forhindring og nedbringelse af affald til produktion og af dets skadevirkninger.
   Sagsøgeren gør navnlig gældende, at det er klart, at oprettelse af et anlæg til håndtering og bortskaffelse af affald på et beskyttet område under ingen omstændigheder kan anses for at være et projekt, der kan være egnet til at finansieres ved et finansielt middel som Samhørighedsfonden, som pr. definition kun skal finansiere projekter, der opfylder kravene til miljøbeskyttelse.
   
      (1)  Rådets direktiv 75/442/EØF af 15.7.1975 om affald (EFT L 194, s. 39).
   
      (2)  Rådets direktiv 91/156/EØF af 18.3.1991 om ændring af direktiv 75/442/EØF om affald (EFT L 78, s. 32).